皇甫汸
九日纪胜上李夏二宰相五十韵
御气肇重阳，徵期复际昌。百揆藉元老，一德颂明良。丙魏同兴汉，皋夔乃佐唐。丹心熙帝载，黑发掌皇纲。衮职期多补，台司表异常。入朝荣剑履，纬国粲圭璋。雅望威边服，嘉谟积庙廊。泰阶调玉烛，玄籥启金方。飒飒轻飙举，霏霏湛露瀼。虹文亦已戢，龙火遂司藏。寒谢庭梧色，丛飘苑桂香。人间逢九日，天上俪三光。晋接来枢掖，恩酺罢柏梁。龙山怅前迹，凤甸眷时芳。赤舄辞东观，华筵列北堂。言从戏马路，遥指问牛乡。麾协非熊兆，幡悬并鹿祥。青门遵䆗窱，玄圃戾徜徉。长乐通侯第，平泉隐相庄。灌龙回绣浦，鸣雁集瑶塘。飞陛连阿阁，交疏引洞房。章台堪入画，金谷宛成妆。西对燕山曲，南邻潞水傍。芙蓉纷冉冉，荇蒂蔼苍苍。径转疑彭泽，园开类辟疆。奇葩千品缀，珍果四时尝。叶密无援李，林深有憩棠。灵鱼窥豹饰，幽鸟避麟裳。假日登高会，需云乐宴张。花从青女献，酒讶白衣将。宠佩萸房紫，英餐菊蕊黄。烹葵充宝馔，蒸蕙错琼粻。禹膳传频锡，尧樽荐未央。仙肴饫脭脆，雅乐被宫商。赵舞超方逸，燕歌慨似慷。鲲弦泛清瑟，凤吹度朱簧。攀石苔侵屐，穿云竹碍珰。主前称万寿，宾起示周行。遇井防投辖，临溪忆钓璜。纫兰滋九畹，馌稼涤千场。鸿渚游襟敝，鹏霄晀思飏。宁知升上宰，犹尔慕羲皇。张组移歌席，挥戈递羽觞。沙堤微鉴月，烟术净含霜。筌理冥都契，机心坐忽忘。悲秋感羁客，览物倦潜郎。开阁登瀛晚，乘槎属汉长。骊驹留既醉，蟋蟀戒无荒。兹会佳难再，斯游盛必彰。谁能序终宴，徒自愧雕章。